
Munkára jelentkezik a Z generáció

Kulcsszavak: Z generáció; munkaerőpiac; stratégia; szervezetfejlesztés; munkaszervezés
Egyetemi tanulmányaim és olvasmányaim során felkeltette az érdeklődésemet a társadalmi generáció-váltás. A különböző generációk eltérő értékrendje a munkaerőpiacon kérdéseket vet fel a vállalatok jövőbeni terveivel kapcsolatban.
Az életforma jelentős változása, informatikai változások, az idegen nyelv tudás kiszélesedése hozzájárul az új tulajdonságokkal rendelkező munkaerő megjelenéséhez.
A generációk között mindig különbségek jelentkeztek hozzáállásban, viselkedésben, érdeklődésben és céljaikban, de a számítástechnika és az internet fejlődésével robbanásszerű változásoknak vagyunk tanúi. Az informatikában lezajló forradalmi változások kihatnak a munkaerőre és kihatnak a munkaerő térbeni elhelyezkedésére (a kommunikációs csatorna országhatárokat és kontinenseket ível át, köt össze).
Lehetőségként adódik egy bizonyos mértékű munkaerő-formálás az adott cégek szükségleteinek megfelelően, de a jövő szempontjából az emberi erőforrás előnyeinek beépítése, kihasználása célravezető a vállalatok fennmaradása, eredményessége szempontjából.
Az X és Y generációk már aktív tagjai a munkaerőpiacnak, a Z generáció tagjai pedig (akik életét gyermekkoruk óta meghatározza az informatika) az elkövetkezendő években kerülnek ki az iskolapadból. A forradalmi változást pedig az Alfa generáció megjelenése hozhatja.
Milyen lesz az új típusú ember? Hogyan tudják a vállalatok kiaknázni ezen emberek értékes tulajdonságait? Hogyan befolyásolhatja ez a vállalatok szerkezeti felépítését?
Milyen szervezési, irányítási változásokat igényel a megváltozott munkaerőpiaci környezet a menedzsmenttől?
Dolgozatomban azt vizsgálom szakirodalmi források kutatásával és saját kérdőíves felméréssel, hogy milyen kihívásokra kell felkészülni a közeljövő munkaerőpiacán.



